钦定古今图书集成/理学汇编/文学典/第195卷 > 《泛沔州城南郎官湖诗序》李白
## 钦定古今图书集成/理学汇编/文学典/第195卷 > 《泛沔州城南郎官湖诗序》李白

乾元岁秋八月，白迁于夜郎，遇故人尚书郎张谓出
使夏口，沔州牧杜公、汉阳宰王公觞于江城之南湖，
乐天下之再平也。方夜永月朗，清光可掇，张公以殊
有胜概，四望超然，乃顾白曰：“此湖古来贤豪游者非
一，而枉践佳境，寂寥无闻。夫子可为我标之嘉名，以
传不朽。”白因举酒酹水，号之曰“郎官湖”，亦犹郑圃之
有“仆射陂”也。席上文士辅翼岑静，以为知音，乃命赋
诗纪事，刻石湖侧，将与《大别山》共相磨灭焉。